Die Rugbywêreldbeker 1991 (Engels: 1991 Rugby World Cup; Frans: Coupe du monde de rugby à XV 1991) het vanaf 3 Oktober tot en met 2 November 1991 in Engeland, Frankryk, Ierland, Skotland en Wallis, die destydse Vyfnasies, plaasgevind. Dit was die tweede rugbywêreldbeker van die vierjaarlikse rugbywêreldkampioenskap wat deur die Internasionale Rugbyvoetbalraad (IRVR) aangebied word en die eerste in die Noordelike Halfrond. Agt jaar later sal dieselfde vyf lande nog die Rugbywêreldbeker 1999 saam huisves. Die toernooi se formaat van 1987 het onveranderd gebly en 16 nasionale rugbyspanne het aan die Rugbywêreldbeker 1991 deelgeneem, waartydens 32 wedstryde gespeel is. Die spanne is in vier poele van vier spanne elk verdeel, waarvan elke span een keer teen al die ander spanne van die poel gespeel het. Die boonste twee spanne van elke poel het hierna vir die kwarteindrondte gekwalifiseer. Die agt spanne wat tot die kwarteindrondte gevorder het, het outomaties vir die volgende Rugbywêreldbeker 1995 in Suid-Afrika gekwalifiseer. Australië wen die trofee nadat hulle Engeland met 12–6 in die eindstryd op Twickenham in Londen klop en sodoende hulle eerste rugbywêreldbekertitel inpalm.